Йоханес Бобровски
Й. С. Бах

Превод от немски: Венцеслав Константинов, —

chitanka.info

Своенравен човек,

с душа на градски свирач, с шпага

и склонност към чувства

(полезни, разбира се),

с детска радост изпълнен

от ромолящи води, от вечно

живия ход на реките;

така и сухият бряг на Йордан,

и натежалият от небеса

Ефрат

с него общуват.

А морският залив, който видя —

с човека, пристъпващ

незримо зад пламъци,

с древна печал

призоваващ планетите, —

понякога в Кьотен отеква,

в блестящата дворцова музика,

или в бюргерското велелепие

на лайпцигските години. Към края

той вече не чувал ехтенето

на божия дух в гласа на тромпета

или тромбона (в 16-фусовия регистър).

Предхождат го флейти, когато,

уморил се да пише,

излиза пред своя старинен дом;

усеща летящия вятър, ала

не разпознава вече

земята.

1963

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.